২০০৯-১০ অর্থবছরের জন্য ১ লাখ ১৩ হাজার ৮১৫ কোটি টাকার বাজেট দিয়েছিলেন তৎকালীন সরকারের অর্থমন্ত্রী আবুল মাল আবদুল মুহিত। সেই তিনি আগামী অর্থবছরের জন্য ঘোষণা করেছেন ৪ লাখ ৬৪ হাজার ৫৭৩ কোটি টাকার বিশাল বাজেট। ৯ বছরে চারগুণ বড় বাজেট দিয়ে অনেকটাই তৃপ্ত অর্থমন্ত্রী। তবে মোট দেশজ উৎপাদনের (জিডিপি) আকার, ৯ বছরের মূল্যস্ফীতি ও বাস্তবায়ন সক্ষমতা বিবেচনায় এ বাজেট প্রকৃত অর্থেই বিশাল কি না, এ নিয়ে প্রশ্ন তুলেছেন অর্থনীতিবিদরা। তারা বলছেন, শিক্ষা, স্বাস্থ্য ও সামাজিক নিরাপত্তার মতো অগ্রাধিকার খাতে বরাদ্দ বিবেচনায় নিলে এ বাজেট প্রত্যাশার চেয়ে অনেক ছোট। আর রাজস্ব আদায় ও অর্থ ব্যয়ের সক্ষমতার বিষয়টি আমলে নিলে এ বাজেট বাস্তবায়ন বেশ কঠিন হবে।